13.

IUEC se clasifică pe unul dintre următoarele niveluri: — „TRÈS SECRET UE/EU TOP SECRET”, nivel definit la articolul 2 litera (d) din prezenta decizie, în cazul în care compromiterea lor ar putea: (a) amenința în mod direct stabilitatea internă a Uniunii ori a unuia sau mai multor state membre, state terțe sau organizații internaționale; (b) provoca prejudicii extrem de grave în relațiile cu state terțe sau organizații internaționale; (c) conduce în mod direct la pierderea la scară largă de vieți omenești; (d) prejudicia în mod excepțional de grav eficacitatea operațională sau securitatea personalului desfășurat al statelor membre sau al altor contributori, ori eficacitatea continuă a unor operațiuni de securitate sau ale serviciilor de informații extrem de importante; sau (e) provoca daune grave pe termen lung economiei Uniunii sau a statelor membre; — „SECRET UE/EU SECRET”, nivel definit la articolul 2 litera (d) din prezenta decizie, în cazul în care compromiterea lor ar putea: (a) crește în mod semnificativ tensiunile internaționale; (b) prejudicia în mod grav relațiile cu state terțe și cu organizații internaționale; (c) amenința direct viața sau afecta în mod grav ordinea publică sau securitatea ori libertatea individuală; (d) aduce prejudicii unor negocieri comerciale sau politice majore, provocând probleme operaționale semnificative Uniunii sau statelor membre; (e) prejudicia în mod grav securitatea operațională a statelor membre sau eficacitatea unor operațiuni de securitate ori ale serviciilor de informații extrem de importante; (f) provoca daune materiale substanțiale intereselor financiare, monetare, economice și comerciale ale Uniunii sau ale statelor membre; (g) submina substanțial viabilitatea financiară a unor organizații sau operatori majori; sau (h) prezenta un obstacol grav pentru dezvoltarea sau funcționarea politicilor Uniunii cu consecințe economice, comerciale sau financiare majore; — „CONFIDENTIEL UE/EU CONFIDENTIAL”, nivel definit la articolul 2 litera (d) din prezenta decizie, în cazul în care compromiterea lor ar putea: (a) prejudicia în mod semnificativ relațiile diplomatice, de exemplu în cazul în care ar conduce la un protest formal sau alte sancțiuni; (b) genera un risc pentru securitatea sau libertatea individuală; (c) pune grav în pericol rezultatele unor negocieri comerciale sau de politică; provoca probleme operaționale Uniunii sau unuia sau mai multor state membre; (d) prejudicia securitatea operațională a unuia sau mai multor state membre sau eficacitatea unor operațiuni de securitate ori ale serviciilor de informații; (e) submina substanțial viabilitatea financiară a unor organizații sau operatori majori; (f) împiedica anchetarea unor infracțiuni sau activități teroriste sau facilita comiterea acestora; (g) contraveni semnificativ intereselor financiare, monetare, economice și comerciale ale Uniunii sau ale statelor membre; sau (h) prezenta un obstacol grav pentru dezvoltarea sau funcționarea politicilor Uniunii cu consecințe economice, comerciale sau financiare majore; — „RESTREINT UE/EU RESTRICTED”, nivel definit la articolul 2 litera (d) din prezenta decizie, în cazul în care compromiterea lor ar putea: (a) prezenta dezavantaje pentru interesele generale ale Uniunii; (b) afecta negativ relațiile diplomatice; (c) provoca inconveniente substanțiale unor persoane sau companii; (d) prezenta dezavantaje pentru Uniune sau pentru statele membre în negocierile comerciale sau politice; (e) crea impedimente pentru menținerea unei securități efective în Uniune sau în unul sau mai multe state membre; (f) împiedica dezvoltarea efectivă sau funcționarea politicilor Uniunii; (g) submina buna gestionare a Uniunii și a operațiunilor sale; (h) încălca angajamentele luate de Parlament de a menține statutul clasificat al unor informații furnizate de către terți; (i) încălca restricțiile statutare privind comunicarea informațiilor; (j) provoca pierderi financiare sau oferi câștiguri sau avantaje necuvenite unor persoane sau companii; sau (k) prejudicia investigarea unor infracțiuni sau facilita comiterea lor.